**ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ**

**ΕΞΩΔΙΚΗ ΟΧΛΗΣΗ-ΔΙΑΜΑΡΤΥΡΙΑ**

Της δευτεροβάθμιας συνδικαλιστικής οργάνωσης με την επωνυμία «Πανελλήνια Ομοσπονδία Συλλόγων Εργαζομένων Εθνικού Φορέα Κοινωνικής Ασφάλισης» (ΠΟΣΕ-ΕΦΚΑ), με έδρα στην Αθήνα, Στουρνάρη 30, ΑΦΜ 099793893, ΔΟΥ Δ΄ Αθηνών, όπως νόμιμα εκπροσωπείται.

**ΠΡΟΣ**

Το ΝΠΔΔ με την επωνυμία «Ηλεκτρονικός Εθνικός Φορέας Κοινωνικής Ασφάλισης (e-ΕΦΚΑ), όπως νόμιμα εκπροσωπείται από τον Διοικητή του.

\_\_\_\_\_\_\_\_\_

Όπως γνωρίζετε η συνδικαλιστική μας οργάνωση έχει αποταθεί στο Συμβούλιο της Επικρατείας (ΣτΕ) ζητώντας την ακύρωση και αναστολή εκτελέσεως της απόφασης του Διοικητικού Συμβουλίου του Ηλεκτρονικού Εθνικού Φορέα Κοινωνικής Ασφάλισης με θέμα «Καθορισμός κριτηρίων επιλογής και μοριοδότησης των υποψηφίων, των απαιτούμενων ανά θέση πρόσθετων τυπικών και ουσιαστικών προσόντων και ασυμβιβάστων, της διαδικασίας αξιολόγησης και επιλογής των υποψηφίων προϊσταμένων Γενικών Διευθύνσεων της Κεντρικής Υπηρεσίας και των Περιφερειακών Υπηρεσιών Συντονισμού και Υποστήριξης (ΠΥΣΥ) του e-ΕΦΚΑ, συμπεριλαμβανομένης συνέντευξης καθώς και των θέσεων για τις οποίες δύνανται να είναι υποψήφιοι δημόσιοι υπάλληλοι και ιδιώτες ή αποκλειστικά δημόσιοι υπάλληλοι», καθώς επίσης και 9 Προκηρύξεων για την κάλυψη συνολικά 24 θέσεων Γενικών Διευθυντών στον e-ΕΦΚΑ.

Μετά την προχθεσινή εξαγγελία της Κυβέρνησης για την διενέργεια των εκλογών στις 21.5.2023 και λαμβάνοντας υπόψη την επικείμενη δικάσιμο στην Ολομέλεια του ΣτΕ που έχει προσδιοριστεί για τις 7.4.2023, σας καλούμε να απόσχετε από οιαδήποτε ενέργεια ολοκλήρωσης των Προκηρύξεων κάλυψης θέσεων Γενικών Διευθυντών που δεν έχουν περατωθεί και δη από την έκδοση πράξεων τοποθέτησης Γενικών Διευθυντών στις 12 ΠΥΣΥ, στην Γενική Διεύθυνση Υποστήριξης, Τεχνικών Υπηρεσιών και Στέγασης, Γενική Διεύθυνση Παροχών και Υγείας, Γενική Διεύθυνση Πληροφορικής και Επικοινωνιών, Γενική Διεύθυνση Στρατηγικής και Ανάπτυξης, Γενική Διεύθυνση Υπηρεσιών και Διαχειρίσεως Λειτουργίας, Γενική Διεύθυνση Οικονομικών Υπηρεσιών και Γενική Διεύθυνση Ελέγχων.

**Μετά την εξαγγελία της ημερομηνίας διεξαγωγής των εκλογών από την Κυβέρνηση, η Διοίκηση οφείλει, με βάση τις αρχές της χρηστής διοίκησης, να απέχει από την από τη δημιουργία τετελεσμένων πραγματικών καταστάσεων στις ανωτέρω Γενικές Διευθύνσεις, λαμβάνοντας υπόψη και την επικείμενη δικάσιμο στην Ολομέλεια του ΣτΕ.**

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

**ΔΙΑΜΑΡΤΥΡΟΜΕΘΑ**

Για την κατά παράβαση των αρχών της χρηστής διοικήσεως επίσπευση των διαδικασιών μοριοδότησης στις εκκρεμείς Προκηρύξεις επιλογής Γενικών Διευθυντών που έχουν προσβληθεί ενώπιον του Συμβουλίου της Επικρατείας, μετά την ανακοίνωση της ημερομηνίας διεξαγωγής των εκλογών.

**ΣΑΣ ΚΑΛΟΥΜΕ**

Μετά την εξαγγελία της Κυβέρνησης για την διεξαγωγή εκλογών στις 21.5.2023 να απόσχετε στο μεσοδιάστημα από περαιτέρω ενέργειες ολοκλήρωσης των προσβαλλόμενων διαδικασιών επιλογής Γενικών Διευθυντών και ιδίως να απόσχετε από την έκδοση πράξεων τοποθετήσεως Γενικών Διευθυντών

**ΔΙΑΦΟΡΕΤΙΚΑ ΣΑΣ ΔΗΛΩΝΟΥΜΕ**

Ό,τι θα ασκήσουμε κάθε ένδικο βοήθημα μας παρέχει η κείμενη νομοθεσία για την προάσπιση των εννόμων συμφερόντων μας και την προστασία των εννόμων συμφερόντων των μελών που εκπροσωπούμε.

Αρμόδιος δικαστικός επιμελητής εντέλλεται να επιδώσει την παρούσα προς ον απευθύνεται, προς γνώση του και για τις νόμιμες συνέπειες, αντιγράφοντας την παρούσα ολόκληρη στην έκθεση επίδοσής του.

Αθήνα, 30.3.2023

Η πληρεξούσια δικηγόρος

**ΜΑΡΓΑΡΙΤΑ ΠΑΝΑΓΟΠΟΥΛΟΥ**

**ΔΙΚΗΓΟΡΟΣ ΑΘΗΝΩΝ (MJuris Oxford)-ΑΜ ΔΣΑ 33498**

**ΗΡΟΔΟΤΟΥ 17-ΚΟΛΩΝΑΚΙ ΤΚ 10674**

**Τ: 210-7228055, Ε: m.panagopoulou@mplawoffice.gr**